

फटा पोस्टर निकला हीरो का सबसे बड़ा आकर्षण राजकुमार संतोषी हैं। उन्होंने संदेश प्रधान फिल्मों के साथ-साथ ऐसी फिल्में भी बनाई हैं जो मनोरंजन से भरपूर रही हैं। लिहाजा ‘फटा पोस्टर निकला हीरो’ से मनोरंजन की आशा लिए दर्शक जाता है, लेकिन संतोषी की यह फिल्म पूरी तरह निराश करती है।

सारा दोष संतोषी का ही है क्योंकि उन्होंने कहानी, स्क्रीनप्ले, डायलॉग और निर्देशन जैसी सारी महत्वपूर्ण जिम्मेदारियां निभाई हैं, लेकिन एक भी डिपार्टमेंट में मन लगाकर काम नहीं किया। यह फिल्म पूरी तरह बनावटी है, कलाकारों ने ओवरएक्टिंग की है और संतोषी का निर्देशन आउटडेटेट है। ऐसा लगता है कि बरसों पुरानी फिल्म देख रहे हो। फिल्म के सेट भी पुरानी फिल्मों जैसे नजर आते हैं। कही से भी यह फिल्म मनोरंजन नहीं करती है।
गांव में रहने वाले विश्वास राव (शाहिद कपूर) की मां सावित्री (पद्मिनी कोल्हापुरे) चाहती है कि उसका बेटा ईमानदार पुलिस इंसपेक्टर बने, लेकिन वह हीरो बनना चाहता है। पुलिस में भर्ती के इंटरव्यू के लिए विश्वास को मुंबई बुलाया जाता है तो खुश होता है कि इस आड़ में हीरो बनने का सपना पूरा कर लेगा।

मुंबई में पुलिस वर्दी पहन कर वह फोटो खिंचवाता है। गलती से यह फोटो अखबार में छप जाती है और गांव में मां समझती है कि बेटा पुलिस वाला बन गया है। वह मुंबई आती है तो मां के विश्वास को कायम रखने के लिए विश्वास नकली पुलिस वाला बनकर घूमता है। गुंडों की पिटाई भी करता है, लेकिन उसका यह भांडा कुछ देर बाद फूट जाता है।

यह पूरा ट्रेक हंसाने के लिए रखा गया है, लेकिन काम नहीं करता। हास्य दृश्यों को बोर करने की हद तक लंबा खींचा गया है। यही हाल एक्शन दृश्यों का है। संतोषी जो छोटे-छोटे दृश्यों से हास्य पैदा करते हैं, वो जादू इस फिल्म से नदारद है।

इंटरवल के बाद फिल्म में इमोशन और खलनायक वाले ट्रेक को महत्व दिया गया है। खलनायक वाला ट्रेक बहुत बुरा है। विलेन बड़ी-बड़ी बातें करते हैं, लेकिन उनके अड्डे पर कोई भी कभी भी मुंह उठाए घुस जाता है। फिल्म न तो पूरी तरह गंभीर है, न हास्य में इतना दम है कि दर्शकों को बांधकर रख सके इसलिए पूरी तरह मामला गड़बड़ा गया है।

राजकुमार संतोषी से मौलिकता की उम्मीद की जाती है, लेकिन इस फिल्म में वे अपने आपको दोहराते नजर आए। कई प्रसंग अजब प्रेम की गजब कहानी और अंदाज अपना अपना की याद दिलाते हैं।

संतोषी का प्रस्तुतिकरण कुछ इस तरह का है कि अगले पल क्या होने वाला है, इसका अंदाजा लगाना जरा भी मुश्किल नहीं है। हद तो ये है कि कलाकार क्या संवाद बोलेंगे यह भी आप बता सकते हैं। आइटम सांग, फाइट सीन, गाने, मां की ममता, खोया-पाया फॉर्मूला जैसे तमाम मसाले इस फिल्म में डाले गए हैं, लेकिन इनका संतुलन अनुपात में नहीं है।

पद्मिनी कोल्हापुरे को छोड़ हर कलाकार से ओवर एक्टिंग करवाई गई है इसीलिए पद्मिनी का अभिनय ही सबसे बेहतर नजर आता है। शाहिद कपूर का किरदार कैरीकेचर बन गया है। उनके अभिनय में असहजता साफ झलकती है कि खुद उन्हें अपने किरदार और निर्देशक पर यकीन नहीं है तो वे दर्शकों को कैसे यकीन दिला पाएंगे। एक्शन दृश्यों में वे बिलकुल फिट नहीं बैठते।

‘बर्फी’ में अपने अभिनय से प्रभावित करने वाली इलियाना डीक्रूज निराश करती हैं। फिल्म में हीरोइन होना जरूरी है इसलिए उन्हें रखा गया है। न उनका रोल ठीक से लिखा गया है और न ही उनकी एक्टिंग में दम नजर आता है। दर्शन जरीवाला, जाकिर हुसैन, सौरभ शुक्ला, मुकेश तिवारी, संजय मिश्रा जैसे दमदार चरित्र अभिनेताओं की फौज फिल्म में हैं, लेकिन सभी से ओवर एक्टिंग करवाई गई है।

नरगिस फाखरी का आइटम सांग फीका है। सलमान खान भी छोटे से रोल में नजर आते हैं और अंदाज अपना अपना पार्ट टू की बात करते हुए कहते हैं फिर से आमिर खान के साथ काम करना पड़ेगा, आइला...।

फिल्म के एक-दो गाने ठीक हैं, लेकिन बिना सिचुएशन के ये कभी भी टपक पड़ते हैं। तकनीकी रूप से भी फिल्म कमजोर है। कई सीन छोटे किए जा सकते हैं जो बेवजह फिल्म की लंबाई बढ़ाते हैं।

कुल मिलाकर पोस्टर फटने पर हीरो नहीं बल्कि जीरो निकलता है।


बैनर :
टिप्स म्युजिक फिल्म्स

निर्माता :
रमेश एस. तौरानी

निर्देशक :
राजकुमार संतोषी

कलाकार :
शाहिद कपूर, इलियाना डिक्रूज, पद्मिनी कोल्हापुरे, दर्शन जरीवाला, जाकिर हुसैन, सौरभ शुक्ला, मुकेश तिवारी, संजय मिश्रा, नरगिस फाखरी (आइटम नंबर), सलमान खान (मेहमान कलाकार)

सेंसर सर्टिफिकेट : यू * दो घंटे 26 मिनट 20 सेकंड

